สภาผู้แทนราษฎร ส่งศาลรัฐธรรมนูญตีความวาระ 8 ปี นายกรัฐมนตรี ตามคำร้องของฝ่ายค้านแล้ว
นายชวน หลีกภัย ประธานสภาผู้แทนราษฎร กล่าวว่า ได้ลงนามส่งเรื่องให้ศาลรัฐธรรมนูญวินิจฉัยวาระการดำรงตำแหน่ง 8 ปี นายกรัฐมนตรี เมื่อวันที่ 19 สิงหาคมที่ผ่านมาแล้ว แต่ติดวันหยุดราชการ จึงจะนำคำร้องไปส่งศาลรัฐธรรมนูญวันนี้ ส่วนการพิจารณาร่างพระราชบัญญัติงบประมาณรายจ่ายประจำปีงบประมาณ 2566 ที่ยืดเยื้อจากกรอบที่วางไว้ให้เสร็จภายใน 3 วัน ต้องยอมรับ ว่า มีผู้อภิปรายจำนวนมาก ทุกคนก็ต้องทำหน้าที่และสภาฯก็ยินดีให้ทุกคนทำหน้าที่ เพื่อรักษาสิทธิของประชาชน ไม่มีปัญหา โดยจะมีการประชุมต่อเป็นวันที่ 5 พรุ่งนี้ช่วงบ่าย เชื่อว่า น่าจะเสร็จ แต่ถ้าไม่เสร็จก็มีเวลาที่จะเพิ่มวันได้อีกและน่าจะทันตามกรอบเวลา 105 วัน ที่จะครบในวันที่ 29 สิงหาคมนี้ อย่างไรก็ตาม ไม่เชื่อว่า ที่ยืดเยื้อให้คาบเกี่ยว 23 สิงหาคม 2565 จะมีเกมการเมืองแอบแผง